ང་ཚོས་བཀའ་འགྱུར་བསྒྱུར་སྡོད་ཀྱི་ཡོད་རེད།ང་ཚོ་སྟོན་པ་ཤཱཀྱ་ཐུབ་པའི་རྗེས་འཇུག་ཚོས་བཀའ་བསྟན་སྒྱུར་བའི་ཇུས་གཏོགས་མ་བྱས་ཤིང་།དེ་ལྟར་ཕྱག་ལས་མ་བྱས་ནས།བཀའ་འགྱུར་དེ་བསྒྱུར་ཐུབ་ས་མ་རེད་བསམ་ནས་ཕར་གཡུག་བཞག་ནའང་མ་འགྲིག་པ་འདྲ་བོ་རེད།ཡང་ལས་ཀ་དེ་དང་དུ་བླངས་ནས་བཀའ་འགྱུར་སྒྱུར་ཞེས་པ་དེའང་།ཧ་ཅང་གི་ལས་གཞི་རྒྱ་ཆེན་པོ་དང་གཏིང་ཟབ་མོ།ཡུན་རིང་པོའི་ལས་གཞི་དེ་འདྲ་ཡིན་པར་བརྟེན།བཀའ་འགྱུར་སྒྱུར་གྱི་ཡོད་ཅེས་ཁ་ནས་བཤད་ནའང་ལབ་མི་ཕོད་པ་དེ་འདྲ་ཡོང་གི་འདུགང་ཚོ་ནང་པ་སངས་རྒྱས་པའི་རྗེས་འཇུག་དེ་ཚོས་ཏོག་ཙམ་དོན་གཉེར་བྱས་ནས་མ་བསྒྱུར་ན་ཡང་།ནང་པ་མ་ཡིན་མཁན།སྟོན་པ་སངས་རྒྱས་ཀྱི་རྗེས་འཇུག་མ་ཡིན་མཁན་ཚོས་ཤེས་ཡོན་དང་༼དཔལ་འབྱོར་༽དེ་འདྲའི་ཆེད་དུ་སྒྱུར་མཁན་མང་པོ་རེད།དེ་ལྟར་ཡིན་དུས་དེ་ཚོས་བསྒྱུར་བ་དེ་ཚོ་ཡག་པོ་རེད་ཡོད་ན་ཞེ་དྲག་ཡག་པོ་རེད་དེ།སྒྱུར་བ་ཁ་ཤས་ཀྱི་ཚིག་དོན་དེ་ཚོ་ནོར་བསྡད་ཡོད་པ་ཡིན་ན།གྱོང་ངོ་མ་དེ་སུ་ལ་རག་གི་རེད་ཅེ་ན།ང་ཚོ་ནང་པ་སངས་རྒྱས་པ་ལ་རག་གི་ཡོད་རེད།སྔར་ཡིན་ན་ལོ་ཙཱ་བ་དང་།པཎྜི་ཏ་གཉིས་ཚུར་མཉམ་རུབ་བྱས་ནས་བསྒྱུར་གྱི་ཡོད་རེད།ང་ཚོས་དེང་སང་ག་རེ་བྱེད་ཀྱི་ཡོད་ཅེ་ན།ཕྱི་རྒྱལ་གྱི་གཙུག་ལག་སློབ་གྲྭའི་ནང་དུ་ནང་པ་མ་ཡིན་ནའང་ནང་པའི་ཤེས་ཡོན་དང་།ནང་དོན་རིག་པ་ལ་དོན་གཉེར་བྱེད་མཁན་གྱི་མི།ནང་ཆོས་དད་པ་དང་འདུན་པས་ཉམས་ལེན་མི་བྱེད་མཁན་དེ་འདྲའི་རིགས་གཅིག་དང་།ཡང་ནང་པའི་ཆོས་ལ་དད་པ་བྱེད་མཁན།ཉམས་ལེན་བྱེད་མཁན་གྱི་རིགས་ནང་པའི་སློབ་མ་དེ་ཚོ་ཚུར་རུག་རུག་བྱེད་ནས།ལས་ཀ་མཉམ་རུབ་བྱེད་བཅུག་གི་ཡོད།དེའི་རྒྱུ་མཚན་གང་ཡིན་ཟེར་ན།དེ་འདྲའི་རིགས་གཉིས་ཀ་ཡོད་པ་ལ་དགེ་མཚན་ཆེན་པོ་ཞིག་མཐོང་སོང་།ཡག་པོ་ཡིན་ན་མིན་ན་མི་ཤེས།འོན་ཀྱང་།གཙུག་ལག་སློབ་གྲྭ་ལ་ད་ལྟ་ཡང་འཛམ་བུ་གླིང་འདི་ནས་དཔེ་མི་སྲིད་པའི་མཐོང་ཆེན་པོ་འཇོག་གི་ཡོད་རེད།གཙུག་ལག་སློབ་གྲྭ་རྣམས་ནི།མ་འོངས་པའི་འཛམ་བུ་གླིང་འདིའི་ཚོང་པ་དང་།སྲིད་དོན་པ་དང་།དབུ་ཁྲིད་པ་དེ་ཚོ་མང་པོ་ཞིག་གིས་སློབ་སྦྱོང་བྱ་སའི་བསྟི་གནས་ཡིན་དུས།ཁོང་ཚོ་ལ་ཆ་རྐྱེན་ཡོད་ཅིང་།ཁོང་ཚོས་ཇུས་གཏོགས་ཏོག་ཙམ་ཏོག་ཙམ་གནང་པ་ཡིན་ན།ནང་པ་སངས་རྒྱས་པའི་ཆོས་དེ་གཟི་བརྗིད་ཆེན་པོ་ཡིན་དུས་ཁོང་ཚོའི་རྣ་བའི་ནང་ལ་གཅིག་སླེབས་ཐུབ་སོང་ན་ཡག་པོ་ཡོད་མིན་འགྲོ་བསམས་ནས་གཙུག་ལག་སློབ་གྲྭ་མང་པོ་ཞིག་དང་མཉམ་དུ་འབྲེལ་བ་བྱེད་ཀྱི་ཡོད།ནང་ཆོས་ཉམས་ལེན་པ་དང་།ཆོས་དད་བྱེད་མཁན་གྱི་ང་ཚོའི་སློབ་མ་དེ་ཚོ་རྐྱང་རྐྱང་གིས་བསྒྱུར་བཞག་པ་ཡིན་ན།དད་པ་དང་རྨོངས་དད་ཀྱིས་བསྒྱུར་ཡོད་རེད་བསམ།སྐད་བསྒྱུར་བྱས་བཞག་པ་དེ་ལ་ཡག་པོ་རང་ཆགས་འཇོག་བྱེད་མ་ཐུབ་པ་དེ་འདྲ་དེང་སང་གི་བསམ་མནོ་བཏང་སྟངས་ཀྱིས་ཡོང་གི་ཡོད་རེད།གཙུག་ལག་སློབ་གྲྭ་ལ་འབྲེལ་བ་བྱེད་དགོས་པའི་རྒྱུ་མཚན་གཅིག་དེ་ཡིན།དེས་ན་ད་ལྟ་བར་དུ་གཙུག་ལག་སློབ་གྲྭ་བཞི་བཅུ་ལྷག་ཙམ་དང་མཉམ་འབྲེལ་བྱས་ནས་ལས་ཀ་ལས་སྡོད་ཀྱི་ཡོད།བཀའ་འགྱུར་ནང་ནས་བརྒྱ་ཆ་སུམ་ཅུ་ཙམ་ཞིག་ད་ལྟ་སྒྱུར་བཞིན་པ་དང་ལས་བཞིན་པའི་སྐབས་ཡིན།མང་ཆེ་བས་མཁྱེན་གསལ་ལྟར་ང་ཚོས་བསྒྱུར་ཚར་བ་དེ་དག་ཚོང་བསྒྱུར་དེ་འདྲ་གཏན་ནས་བྱེད་ཀྱི་མེད།ཐམས་ཅད་རིན་མེད་ཡིན།བཀླག་རྒྱུ་དང་།ཕབ་ལེན་བྱ་རྒྱུ་དང་།སོ་སོ་སྒེར་གྱིས་མཁོ་སྤྱོད་ཆེད་པར་སློག་རྒྱག་པ་སོགས་ག་རེ་བྱེད་ན་བཟོ་ཆོག་གི་ཡོད་རེད།